Alboraia Turisme presenta l'"Orxata Experience"
08 de juny de 2023

Sent l'horta i els seus camps de xufa. Coneix la història, el cultiu, l'entorn i curiositats del producte estrela d'Alboraia a través d'aquesta visita oferida per Alboraia Turisme de la mà de l'empresa local Món Orxata, empresa adherida al Club de Producte Alboraia Artesans de l'Orxata.

L'activitat consistix en una visita a un camp de xufes ecològiques, per a posteriorment visitar un obrador i conéixer el procés d'elaboració de l'orxata natural (sense pasteuritzar).

Els i les participants també coneixeran la història dels carrets d'orxata, una tradició de més de 400 anys. Finalment, podran gaudir d'una degustació d'orxata artesana i fartons.

L'horari de visites serà els dimecres de juny, juliol i agost, de 10 a 11:30h del matí, amb un horari especial per al Dia de l'Orxata, que se celebra el dimecres 5 de juliol, i comptarà amb una programació especial d'activitats.

Les visites són gratuïtes, però s'ha de fer reserva, de manera presencial en les oficines Tourist Info de La Patacona (Passeig Marítim, a l'altura de l'Av. Mare Nostrum 44), o en la de Port Saplaya (Passeig Marítim Regatista Luís Sáiz, al costat de la rotonda del Centre Comercial Alcampo), o bé telefònicament telefonant al 96 186 92 11 o al 96 372 66 73.

Aquestes visites començaran a la fàbrica de Món Orxata, al carrer Picapedrers núm. 10 (Alboraia).

Participa en aquesta experiència completa a Alboraia, bressol de l'orxata, i "sent l'horta, coneix l'orxata artesana i gaudix de l'autèntic".